Dragi učenici i roditelji!

Na početku smo jedne izazovne nastavne i školske godine. Epidemioloških mjera kojih se moramo pridržavati je puno, no uz vašu pomoć, sve ćemo moći ostvariti. Nastava započinje u **ponedjeljak, 7. rujna**, u **7 i 30 sati za učenike 7. i 8. razreda** dok za učenike **5. i 6. razreda u 8 i 50 sati.** Učenici **3. i 4. razreda** u ponedjeljak započinju s nastavom u **13 i 30** **sati**, a učenici **1. i 2. razreda u 14 i 50 sati**. Nastava će se održavati u školi sukladno epidemiološkim mjerama i posebnoj organizaciji nastave. Svi učenici obvezni su dolaziti u školu i pridržavati se epidemioloških mjera koje budu propisane na razini škole.

 Učenici putnici s Radoša pri ulasku u autobus potrebno je dezinficirati ruke i nositi zaštitnu masku. Molim vas da se pridržavate i rasporeda sjedenja i držanja propisanog razmaka, te da svakodnevno pri dolasku u školu i odlasku iz nje sjedite na istim mjestima u školskom autobusu. Učenici koji su iz iste obitelji u autobusu smiju sjediti jedno pored drugoga.

Udžbenici i radni materijali su stigli i pripremljeni su s novim izjavama za ovu školsku godinu.

Zbog propisanih epidemioloških mjera, ove školske godine učenici pojedinih razreda smješteni su u učionice, a učitelji će se izmjenjivati. Nastava je organizirana u blok satima, kako bismo smanjili broj kontakata u jednom danu. Dopunska nastava, dodatna nastava, izvannastavne aktivnosti te nastava po modelu C bit će organizirana online, putem aplikacija koje smo i do sada koristili. O tome ćete detaljne upute dobiti kada nastava krene.

**Raspored učenika u učionicama:**

5.a razred – učionica broj jedan

5.b razred – učionica broj tri

6.a razred – učionica broj sedam

6.b razred – učionica D2

6.c razred – učionica broj 9

7.a razred – učionica broj 2

7.b razred – učionica broj 8

7. c razred – učionica broj 4

8.a razred – učionica broj 6

8.b razred – učionica broj 12

Budući se nastoji što više izbjeći kontakt između učenika različitih odgojno-obrazovnih skupina, učenici 1 ,3,5,7. razreda ulaze na ulaz kod blagovaonice , a učenici 2,4,6,8. razreda na ulaz kroz dvorište pored dvorane , tj. od igrališta. Pri ulasku u školu učenike će čekati predmetni nastavnici koji taj dan imaju prve sate i svatko sa svojim odjelom ulazi u školu. I na otvorenom i u zatvorenom prostoru potrebno je održavati razmak od 1,5 m i pridržavati se uputa dežurnog učitelja.

Učenici će **za vrijeme odmora boraviti u razredu s nastavnikom koji ima blok sat.**  Pri kretanju školskim hodnicima, obavezno je nošenje zaštitne maske i držanje pravilnog razmaka od najmanje 1,5 m. Prehrana u školskoj kuhinji bit će organizirana od 21. 9. do kada bismo trebali imati saznanja i o nastavku projekta „Užina za sve“.  O rasporedu odlaska na užinu obavijestit će vas vaši razrednici, kada za to dođe vrijeme.

Znam da ne zvuči lijepo, ali u školu je zabranjen ulazak svim osobama osim učenicima i zaposlenicima škole. Imate li potrebu za individualnim razgovorima, morat ćemo ih obavljati na otvorenom, telefonom ili online. Isto vrijedi i za roditeljske sastanke.

Neće biti lako ispoštovati sve mjere, no njihovo poštivanje je za dobrobit svih nas u školi. Naglašavam ovim putem i važnost odgovornog ponašanja djece, roditelja i učitelja i van školske ustanove.

Osigurali smo potreban razmak među učenicima pa učenici za vrijeme nastave neće morati nositi maske. **Dakle, maska je potrebna za prijevoz školskim autobusom, kretanje u školskom dvorištu, te kretanje unutar škole prilikom ulaska i izlaska iz škole, odlaska na užinu i odlaska na toalet.**

Roditelji su obvezni svako jutro izmjeriti temperaturu svome djetetu, te ako je ona povišena ili dijete ima simptome vezane uz Covid – 19, ostaviti dijete kod kuće. Roditelji učenika razredne nastave evidenciju o izmjerenoj temperaturi svakodnevno zapisuju u bilježnicu, koju učenik pokazuje učiteljici pri ulasku u školu. **Pri ulasku u školu obavezna je dezinfekcija ruku te prolazak stopalima kroz mokru i suhu dezinfekcijsku barijeru. Učenici će se preobuvati na za to određenim mjestima za svaki razredni odjel posebno.**

**POTVRDE LIJEČNIKA ZA IZRAZITO VULNERABILNU (OSJETLJIVU) DJECU**

u skladu s Uputama za sprječavanje i suzbijanje epidemije COVID-19 vezano za rad predškolskih ustanova, osnovnih i srednjih škola u školskoj godini 2020./2021.(dostupno na poveznici: <https://www.hzjz.hr/wp-content/uploads/2020/03/Upute_vrtici_i_skole_24_08_2020_HZJZ-1.pdf>.),

„za svaku izrazito vulnerabilnu osobu (djelatnik i dijete/učenik) ili osobu koja dijeli kućanstvo s izrazito vulnerabilnom osobom, potrebno je pojedinačno razmotriti situaciju uzimajući u obzir aktualnu epidemiološku situaciju.

Odluku o tome donosi liječnik primarne zdravstvene zaštite kao i o eventualnim drugim posebnim mjerama zaštite poput nošenja maske i sl. (pedijatar, liječnik obiteljske medicine, te za učenike kod izostanaka duljih od mjesec dana liječnik školske medicine).

U kućanstvu u odnosu na vulnerabilnog člana preporučuje se izbjegavati bliski kontakt, nositi masku kada je primjereno i provoditi druge preventivne mjere. Popis izrazito ranjivih skupina, bolesti i zdravstvenih stanja i uvjeti za njihov boravak u školi sukladan je pravilima liječničke struke.“

Stoga roditelji učenika koji su izrazito ranjiva skupina trebaju zatražiti mišljenje o dodatnim mjerama zaštite ili potvrdu nadležnog liječnika školske medicine koji jedini može izdati potvrdu da takvo dijete može ostati kod kuće. Potvrdu liječnika školske medicine roditelj je dužan dostaviti školi. U slučaju da je liječnik školske medicine predložio za takvo dijete ostanak kod kuće za njega se nastava održava virtualno/na daljinu putem interneta ili drugih komunikacijskih kanala.

**Cilj ovih mjera i posebne organizacije nastave je što više spriječiti širenje virusa Covid-19 i zaštititi sve dionike obrazovnog sustava od moguće zaraze. Ističemo važnost odgovornog ponašanja svih - učitelja i djelatnika škole, učenika i roditelja. Posebno apeliramo na roditelje učenika da svojoj djeci objasne važnost odgovornog ponašanja i pridržavanja mjera i u školi, ali i izvan škole. Odgovorno ponašanje izvan škole također je uvjet da ove i sve druge mjere imaju smisla. One neće imati smisla ako se zbog neodgovornog ponašanja učenika ili njihovih roditelja izvan škole neko dijete zarazi i zbog toga cijeli njegov razred bude morao u samoizolaciju.**

Nastojao sam vam napisati ono najvažnije, a u prilog stavljam kompletne upute koje smo dobili od **MZO i HZJZ.**

Jasno mi je da će vam možda biti previše pravila, no mi smo škola s relativno velikim prostorom i velikim brojem učenika. Smatram da možemo osigurati uvjete za povratak učenika u školu, i vjerujte da smo to i učinili. Iznimno je važno da vi, roditelji, imate povjerenja u nas i da smo u stalnom kontaktu. Bilo bi lijepo da isto povjerenje imaju i učenici prema svima nama, jer samo zajednički možemo kroz sve ovo proći.

Za sva pitanja, kao i uvijek, stojim vam svima na raspolaganju.

**Želim vam svima sretan i uspješan početak nove školske godine!**

Vaš ravnatelj Miroslav Bošnjak